Namakwaland se blomme nie ingeperk deur drade of grense nieBlomseisoen in Namakwaland (Foto: Mike Spies) Namakwaland en sy mense berei hulle voor vir die skouspelagtige blommesee wat eersdaags die streek gaan verfraai. Dié groen belofte wink entoesiastiese blommekykers wat reeds met kleurhonger oë na vanjaar se groener velde kyk. Dit is die stilte voor die kleurryke storm. “Die jaarlikse blommeseisoen is ’n absoluut dinamiese en natuurlike proses,” vertel Mike Spies, blomkenner en gesoute toergids van Namakwa Toere. “Dit is geensins ŉ boerdery-aktiwiteit nie en word nie bepaal deur besproeiingstelsels en bemesting nie. Daar is ook geen manier dat blomme ingeperk word deur drade of munisipale grense nie. Ook is dit nie net die ‘ware Namakwaland’ wat spog met asemrowende blomtonele nie. Ons by Namakwa Toere hou daarvan om dit eerder ‘Blommeland’ te noem.” Hy vertel die streek se blommetyd is reeds van begin of middel Julie en soms strek dit tot Oktober. “C. Louis Leipoldt skryf juis van Oktobermaand in die Olifantsrivier- en Sederberge as die mooiste, mooiste maand met viooltjies en die soet geure van blommeprag, maar om veilig en seker te wees, bemark ons ons toere vir begin Augustus tot middel September. Dis nie omdat daar nie blomme gaan wees aan die einde van September nie, maar net vir veiligheid,” sê Spies. “Ons moet ook in ag neem dat die blommeland nie ŉ plat stuk aarde is nie en verskillende weerpatrone speel ŉ rol. Mens moet ook besef dat die hoërliggende dele soos die Kamiesberg en ook dele van die Olifantsrivier-, Seder- en Piketberge koeler is tot later in die lente en gewoonlik eers van middel September ŉ blomskouspel begin toon. Dit is een kwessie wat min mense, selfs toeriste, nie in ag neem nie. Blomme het hitte en sonskyn nodig.” Wind is ŉ groot faktor waarna gekyk moet word wanneer die leeftyd van blomtonele in ag geneem word. Warm bergwinde is nie ideaal vir blommekykers nie, maar wel noodsaaklik vir die uitdroging en vrystelling van verskillende blomspesies. “Namakwaland en blommeland is ŉ spesialisgebied – dis nie ŉ stadstoer waar jy net na ŉ plek ry en na geboue kyk nie. Nee, jy moet die blomme gaan soek. Jy moet bereid wees om honderde kilometers af te lê en te besef dit gaan nie net oor die vlaktes met Namakwalandse daisies nie. Daar is soveel meer. Dit is waar die sêding ‘dis die klein dingetjies wat tel’ boekdele spreek. “Die natuur is onvoorspelbaar en ook die blomme, maar wat die waarheid is, is dat die blomme móét groei, blom en sade produseer vir die oorlewing van die spesie. Dit is die blomme se een en enigste taak! Blomme sal daar wees,” voeg Spies by. Besoek Namakwa Toere se webwerf vir meer inligting by www.namakwatoere.com.